b'\n_START_ARTICLE_\nBo\xc5\xbcena Tokarz\n_START_SECTION_\n\xc5\xbdivljenjepis\n_START_PARAGRAPH_\nLeta 1969 je diplomirala na oddelku za filologijo Univerze v Lod\xc5\xbeu in 1972 doktorirala. Izpopolnjevala se je na univerzi v Clermont-Ferrandu (1987). Delala je na In\xc5\xa1titutu za slovansko filologijo \xc5\xa0lezijske univerze v Katovicah, od 1994 kot izredna profesorica. V primerjalnih \xc5\xa1tudijah je obravnavala poljsko-slovenska knji\xc5\xbeevna razmerja (Krzysztof Kamil Baczy\xc5\x84ski in France Balanti\xc4\x8d, Adam Mickiewicz in France Pre\xc5\xa1eren), tipolo\xc5\xa1ke vzporednice in razhajanja med sodobnimi poetikami glede na odnos do tradicije 19. in 20. stoletja, literarne tokove, sloge in zvrsti (pesni\xc5\xa1ki konstruktivizem Sre\xc4\x8dka Kosovela). Z jezikovno-semiolo\xc5\xa1kega vidika je obravnavala teorijo in prakso poljskih prevodov iz slovenske knji\xc5\xbeevnosti in obratno, med drugim Pre\xc5\xa1ernove ljubezenske pesmi v polj\xc5\xa1\xc4\x8dino, poezijo Tadeusza R\xc3\xb3\xc5\xbcewicza in Mi\xc5\x82osza v slovenskih prevodih (Wzorzec, podobie\xc5\x84stwo, przypominanie, Katowice 1998)._NEWLINE_Zakonca Bo\xc5\xbcena in Emil Tokarz  sta najznamenitej\xc5\xa1a ambasadorja slovenske literature, kulture in jezika na Poljskem, pa tudi v Evropi in svetu. Jezikoslovec Emil Tokarz in literarna zgodovinarka Bo\xc5\xbcena Tokarz se odli\xc4\x8dno dopolnjujeta pri promociji slovenske knji\xc5\xbeevnosti. Objavljata razprave o slovenskem jeziku in literaturi ter skrbita za slovenske prevode in razvoj slovenistike na Poljskem._NEWLINE_Ustanovila sta slovenski lektorat na Univerzi N. Kopernika v Torunju, na fakulteti v Gdansku in Poznanju. Pripomogla sta k ustanovitvi slovenistike na \xc5\xa1lezijski univerzi v Katovicah in Bielsku-Biali. Pridobila in navdu\xc5\xa1ila sta veliko \xc5\xa1tudentov za \xc5\xa1tudij slovenske knji\xc5\xbeevnosti in jezika in s tem ustvarila trajne pogoje za promocijo slovenske knji\xc5\xbeevnosti. Zakonca Tokarz pa sta tudi ustanovitelja Poljsko-slovenskega dru\xc5\xa1tva na Poljskem._NEWLINE_Bo\xc5\xbcena je leta 2007 z mo\xc5\xbeem Emilom za vsestransko prizadevno in dolgotrajno ustvarjalno delo pri povezovanju poljske in slovenske literature in jezika prejela mednarodno Pretnarjevo nagrado za raz\xc5\xa1iritev in ambasadorstvo slovenske knji\xc5\xbeevnosti in jezika na Poljskem._NEWLINE_Dopisna \xc4\x8dlanica SAZU je od 18. junija 2015.'